અક્ષયની સફળતાને પગલે ઓક્સફોર્ડ યુનિવર્સિટીએ તેને અર્થશાસ્ત્ર અને ગણિતમાં વધુ અભ્યાસ માટે ઇજન આપ્યું છે પણ આ આમંત્રણ મુલતવી રાખી પોતાના બિઝનેસને આગળ વધારવા પર ધ્યાન કેન્દ્રિત કર્યું છે. તેની મહેનત અને ઇમાનદારી તથા નફાખોરી નહીં રાખવાના સિદ્ધાંતે તેને સફળ બિઝનેસમેન બનાવ્યો છે. અક્ષયે સાબિત કર્યું છે કે પોતાનામાં કાબેલિયત હોય તો સફળતા ઉંમર સામે જોતી નથી અને પ્રગતિ તમારો પીછો પકડે છે. તેની ઉંમરના સહાધ્યાયીઓ શાળાના આંગણાંમાં બોલ રમે છે ત્યારે આ સિદ્ધિ મેળવવી કંઇ જેવીતેવી તો ન કહેવાય. અક્ષયે બિઝનેસ કઇ રીતે કર્યો? આ નવયુવાન મોબાઇલ ફોન પર રમતાંરમતાં મોટી મોટી પ્રોપર્ટીની ડીલ કરે છે. તેણે એક કોલ સેન્ટરની સેવા ભાડે લીધી છે જેના સ્વીચબોર્ડથી એક ક્લાસમાં ભણતો હોય ત્યારે તેના વતી ગ્રાહકોને જવાબ આપે છે અને બે પિરિયડ વચ્ચેના ગાળામાં ખેલના મેદાનમાં અને સ્કૂલ છૂટ્યાં પછી અક્ષય પોતે ગ્રાહકને કોલ બેક કરે છે. તેની કંપનીના શેર એક જ મહિનામાં રોકાણકારોએ લઇ લીધાં હતાં. સાત હજાર પાઉન્ડથી બનાવેલી કંપનીને રોકાણકારોએ પાંચ લાખ પાઉન્ડ આપી દીધાં અને જોતજોતાંમાં વર્ષ વીત્યે સરવૈયું આવ્યું ત્યારે તેની વેલ્યૂ 12 મિલિયન પાઉન્ડની અંકાઇ અને આ ટીનેજરે 100 મિલિયન પાઉન્ડની કીમતના ઘર વેચી દીધાં હતાં. તેના સહાધ્યાયીઓ તેને બેરૉન સુગરના નામ પરથી એલન સુગરના હુલામણાં નામે બોલાવે છે. અલબત્ત બિઝન્સ ટાઇકૂન અને એપ્રેન્ટિસ પણ કહે છે.